Tengler Johanna: A szobor

Hajdanában a paraszti munka dolgos és embert próbáló hétköznapjait csak ritkán szakították meg ünnepek. Mai szemmel nézve azok sem voltak igazi ünnepek, mivel az állatokat ugyanúgy el kellett látni, mint a hétköznapokon, így kevés idő maradt az igazi megpihenésre. Éppen ezért nagy dolog volt akkoriban a vásár, amikor ténylegesen ki lehetett szakadni a mindennapokból.

Ezt a történetet a nagymamám mesélte nekem és az ükapámról, Fintics-Virág Samuról szól. Valamikor az 1920-as években történt, hogy elhatározta, felmegy a pécsi vásárba. A gyerekeknek, Sándornak és Márinak megígérte, hogy feltétlen hoz vásárfiát.

Még korán reggel szekérrel, a komájával együtt felutazott Pécsre. Nagyon sok ember volt a vásárban, rengeteg árus. Marhákat, lovakat, ételeket, fából készített játékokat, mézeskalácsot, fazekakat kínáltak. Voltak bőrdíszművesek, szűcsök, ácsok, hentesek, szabók, mind különböző tárgyakat árultak, hangos szóval hirdették portékájukat.

A vásárban nézelődött a pécsi Néprajzi Múzeum munkatársa is, de ő nem a vásárfiát nézegette. A múzeum új kiállításához keresett modellt, akiről meg tudnák formázni a tipikus parasztember szobrát. Az ükapám vékony, inas ember volt, rövid hajjal és bajusszal. A múzeumi dolgozónak rögtön felkeltette a figyelmét, ezért megszólította. Elmondta, mi járatban van és egy öltözet ruhát és csizmát ígért neki fizetségül, ha modellt áll a szoborhoz. Nagy értéke volt annak abban a világban!

Az ükapám ráállt az alkura. Sokáig tartott, míg a múzeumi dolgozó elkészítette az életnagyságú és élethű szobrokat.

Eközben otthon, Vajszlóban már várták az ükapámat, hogy mikor ér vissza a vásárból. A gyerekek folytok kinézegettek a kapu fölött Pécs irányába. Egyszercsak fel is tűnt. De vásárfia helyett mit hozott a kezében? A saját szobrát!

Ilyen még nem történt a faluban. Az ismerősök, rokonok mind csudájára jártak.